PRACOVNÝ LIST pre birmovancov

**6.1. Dary Ducha Svätého**

**Doplň chýbajúce slová**

1. Dary Ducha Svätého sú ............ v morálnom živote kresťana.
2. Najznámejších je ........ darov Ducha Svätého. Dary Ducha Svätého ..................... za odmenu.
3. Dary Ducha Svätého slúžia pre ............. Cirkvi a na budovanie Cirkvi.
4. Dary Ducha Svätého voláme aj .............. . Najlepšie sa spoznávajú v spoločenstve.
5. Dary sú .............dispozície, ktoré robia človeka ochotným počúvať Ducha Svätého. (KKC 1830)
6. Sviatosť birmovania v nás .................... dary Ducha Svätého.
7. Používanie darov Ducha Svätého musí byť v súlade a v podriadenosti s ................... .

**Zamyslenie**

A nechcem, bratia, aby ste nevedeli o duchovných daroch ... (1Kor 12,1) Napíš, čo sú podľa teba hmotné a čo duchovné dary? Aký je medzi nimi rozdiel? Keď ide sú duchovné dary, hovoríme im aj charizmy, používané správnym spôsobom, potom sú na tvoje budovanie a na budovanie ostatných. Boh si ich chce používať a dáva ich ako obohatenie tela Kristovho. Pre charizmatické dary bola prvá Cirkev úspešná, práve preto, že sa diali znamenia, divy a zázraky, ľudia prichádzali. A to sa musí diať aj dnes. A ak to nie je, ak nie sú používané charizmatické dary, potom sa kresťanské zhromaždenia menia buď na „liturgickú nudu“ alebo intelektuálne múdrosti. Prinášajú sviežosť a vďačnosť Bohu. Ale ak sa zasa preženie používanie charizmatických darov, potom je to emotívny zmätok a cirkus. Ale keď je v tom použitá múdrosť daná Bohom, keď sa systematicky vzdelávame a učíme sa ich používať, potom je Cirkev obohacovaná, budovaná a môže vzrastať. A o toto ide. Aby sme boli požehnaním pre druhých ľudí, pre ľudí v núdzi, pre ľudí stratených, pre ľudí neveriacich a pre ľudí veriacich. (Branislav Škripek)

Najznámejších je 7 darov Ducha Svätého. Dar múdrosti, dar rozumu, dar rady, dar sily, dar nábožnosti, dar poznania a dar nábožnosti. Ktorý z týchto darov je ti blízky a rád by si ho mal? Čím ti je blízky? Môžeš teraz v tichu o svojej túžbe chcieť mať konkrétny dar povedať Bohu.

Okrem siedmych darov poznáme aj iné dary Ducha Svätého. Niektoré sú výrazné, niektoré sú možno jednoduchšie, nie tak výrazné, no sú rovnako vzácne a ich účinok je rovnako významný. Napíš, aké dary to môžu byť?

Poznáš ľudí, ktorí využívajú svoje charizmy pre dobro a budovanie Cirkvi? Kto je to?

Každý svätý sa vyznačuje takýmito darmi. Aký dar mala napr. Matka Tereza? Alebo páter Pio? Alebo bl. Carlo Acutis?

*Prečítajte si text, ktorý písal sv. Pavol: Dary milosti sú rozličné, ale Duch je ten istý ... Každý však dostáva prejavy Ducha na všeobecný úžitok. Jeden dostáva skrze Ducha slovo múdrosti, iný podľa toho istého Ducha slovo poznania, iný vieru v tom istom Duchu a iný v tom istom Duchu dar uzdravovať, iný schopnosť robiť zázraky, iný prorokovať, iný rozlišovať duchov, iný dar rozličných jazykov a iný vysvetľovať jazyky. Ale toto všetko pôsobí jeden a ten istý Duch, ktorý rozdeľuje každému, ako chce.“*(1Kor 12,4-11) Ako sa dajú od Boha získať dary Ducha Svätého? Treba si ich zaslúžiť? Môže sa stať, že sa po prijatí sviatosti birmovania, ktorá v nás rozmnožuje dary Ducha Svätého nič nezmení? Ako je to možné? Zlyhal Duch Svätý? Alebo kandidát nebol dostatočne pripravený? Charizmatický dar je zvláštna vec, ktorú Duch Boží dáva komu chce, ako chce a kedy chce. Každý jeden kresťan má duchovný dar. Musíš vedieť o svojej charizme a aby si ju mohol uplatňovať!

Ako zistíš, že máš dary Ducha Svätého? Je to len záležitosť viery? Alebo sa prejavia nejako konkrétne? O tom akú charizmu máme nám poväčšine povedia druhí ľudia, spoločenstvo. Aký dar by si chcel mať? Prečo? Alebo aký dar máš? Komu by si ním mohol poslúžiť?

Ako sa dajú rozvíjať duchovné dary?

Viac o daroch a charizmách sa môžeš dozvedieť napr aj [tu](http://www.martindom.sk/index.php?vypisat=4&id=268&type=&t=61)

**Modlitba**

Modlitba, ktorú sa Ján Pavol II. modlil celý život

Duchu Svätý, prosím Ťa o dar Múdrosti, aby som Teba a Tvoju dokonalosť lepšie poznal, o dar Rozumu, aby som lepšie chápal tajomstvá svätej viery, o dar Poznania, aby som sa v živote riadil prikázaniami tejto viery, o dar Rady, aby som vždy vo všetkom hľadal radu u Teba a vždy ju nachádzal, o dar Sily, aby ma žiaden strach ani ľudské ohľady od Teba neodvrátili, o dar Nábožnosti, aby som vždy slúžil Tvojmu majestátu so synovskou láskou, o dar Bázne voči Bohu, aby som sa bál hriechu, ktorý Teba, ó Bože, uráža. Amen. (Zdroj: Facebook)

**Aplikácia do života – vyber si**

Zameraj svoju pozornosť na jeden konkrétny dar Ducha Svätého, ktorý ťa oslovuje a na budúce stretnutie povieš prečo?

**Chýbajúce slová:** 1. posilou 2. sedem; nedostávame; 3. službou; 4. charizmy; 5. trvalé; 6. rozmnožuje; 7. Cirkvou;

**KOMUNIKAČNÁ HRA** (Icebreaker) – **na úvod stretnutia**. Cieľom hry je „lámať ľady“ – zažiť niečo spolu, odľahčiť napätie. Hra nemusí súvisieť s témou stretnutia.

**Predstav toho druhého**

Základom je rozdelenie birmovancov do dvojíc (ak chýba niekomu pár, nech ho doplní animátor). Každá dvojica má 2 až 4 minúty na krátky rozhovor medzi sebou, počas ktorého by sa mali čo najviac spoznať a dozvedieť sa o sebe čo najviac informácií, ktoré o sebe ešte nevedia.

Následne má každý za úlohu v jednej minúte predstaviť ostatným v skupine toho druhého na základe informácií, ktoré sa dozvedel počas rozhovoru.